Comair kry uitstel vir reddingsplan | Netwerk24
Deur William Horne 30 Junie 2020 14:43
Die sakeredders van Comair, Richard Ferguson en Shaun Collyer, kon krediteure oortuig dat die uitreiking van die sakereddingsplan vir ’n derde keer uitgestel moet word.
Comair besit Kulula en bedryf British Airways in Suid-Afrika. Foto: Comair
Krediteure het tot 12:00 gehad om beswaar teen die uitstel tot 28 Julie aan te teken.
In ’n verklaring sê die sakeredders die nodige meerderheid van krediteure het óf ingestem óf versuim om nee te sê teen die spertyd.
Ferguson beklemtoon egter dat die uitstel bloot is om ’n moontlike bron van finansiering vir die sakereddingsproses te verkry, en nie vir enige ander rede nie.
“Ons was van die begin af duidelik dat finansiering nodig sal wees om hierdie onderneming te red. Ons het aansienlike vordering gemaak met die ondersoek van ’n uitdrukking van belangstelling en nou moet die beleggersgroep die wetlike aspekte oorweeg,” sê Ferguson.
Die aanbod vir finansiering is ter elfder uur op 21 Junie ontvang, slegs twee dae voordat die plan veronderstel was om gepubliseer te word ná die eerste uitstel vanaf 9 Junie.
Volgens die sakeredders is die niebindende aanbod moontlik genoeg om die hele sakereddingsproses te finansier in ruil vir ekwiteit in die maatskappy, maar ook deur skuld aan te gaan.
“Daar is geen ander rede om krediteure vir die uitstel te vra nie. Finansiering is fundamenteel tot hierdie plan en ons kan nie redelikerwys verwag dat die betrokke partye daaroor sal stem totdat ons ’n bindende aanbod het nie,” sê Ferguson.